
A Hungaroring tevékenységének elemzése

Kutatómunkám címe A Hungaroring tevékenységének elemzése címet viseli. A magyar versenypálya elemzése és fenntarthatóságának kérdése aktuális, különösen a mai, nem túl stabil gazdasági helyzetben. Számos sportlétesítmény esetében folyamatosan felmerül a kérdés, hogy mennyire éri meg az üzemeltetése és milyen hatással van a nemzetgazdaságra, különösen, ha részben vagy egészében állami tulajdonban van, mint a Hungaroring is.
A kutatómunka első részében megvizsgáltam a sport nemzetgazdaságra gyakorolt hatását és szerepét az Európai Unióban. Utóbbi azért volt fontos, hiszen a sport mindig is az egyik olyan tényező volt, amely összekovácsolta a nemzeteket. A sport magyar gazdaságra gyakorolt hatását is vizsgáltam, ezen belül is a sportlétesítményekbe való beruházás mértékét, valamint egy lehetséges Olimpia megrendezésére is kitértem. A sport gazdasági hatásai mellett a turizmusra gyakorolt hatásairól is kutatást végeztem, utóbbit Budapestre vetítve kiemelt sportrendezvények esetén.
Az első rész második felében elemzésre került az európai, ázsiai és amerikai versenypályák gazdasági helyzete, illetve fenntarthatóságuk problémái. Ez kiváló összehasonlítási alapot adott a Hungaroring elemzésének megkezdéséhez, hiszen az alapos kutatómunka után kiderült, hogyan lehet külföldön egy versenypályát nyereségesen működtetni, illetve, hogy milyen nehézségekbe ütközhet stabil fenntartása.
Az elemzés részében felvezetésként megvizsgáltam, hogy milyen események vezettek ahhoz, hogy a magyar versenypálya megépítésre került. Ezt követően három időszakra bontva elemeztem a Hungaroring gazdasági helyzetét. Az első elemezendő időszak a megépítés idejét és annak gazdasági nehézségeit vizsgálja, a másodikban a rendszerváltásig kerül elemzésre, a harmadik elemzés pedig napjainkig vizsgálja a magyar versenypálya tevékenységeit, gazdasági helyzetét.
A kutatómunka utolsó része kitér az állami támogatásokra, illetve a fenntartás nehézségeire, valamint a jövőbeni lehetőségekre, nemzetközi megítélésre is. Továbbá, javaslatok is megfogalmazásra kerültek arra, hogyan lehetne a Hungaroringet nyereségesebbé és vonzóbbá tenni magyar és külföldi látogatók, bajnokságok számára egyaránt.



